|  |
| --- |
| Til skatteministeriet  Pr. e-mail:  juraogsamfundsoekonomi@skm.dk |

# Høring over ny feltlåsningsbekendtgørelse - skatteministeriets j. nr. 14-0387108

Finansrådet har modtaget høringsmateriale vedrørende ny feltlåsningsbekendtgørelse. Finansrådet har enkelte korte kommentarer til udkastet.

**Feltlåsning af rentefelterne**   
I henhold til virksomhedsskattelovens § 6, stk. 2 er personer, der anvender virksomhedsskattelovens regler, pligtige til at periodisere renteudgifter for et givent indkomstår. Da ikke alle pengeinstitutter/kontokortordninger m.v. nødvendigvis foretager rentetilskrivningen pr. 31.12, er det Finansrådets opfattelse, at feltlåsningen, som den er beskrevet i det foreliggende udkast, betyder, at personligt erhvervsdrivende kan komme i en situation, hvor der ikke kan foretages korrekt periodisering af årets renteudgifter-/renteind-tægter. Pengeinstituttet vil i den pågældende situation ikke kunne bidrage til en løsning, idet der ikke er grundlag for at foretage en korrigeret indberetning. En løsning på denne udfordring kan være, at personer, der anvender virksomhedsskattelovens regler, undtages fra bestemmelserne i den foreslåede bekendtgørelse, på lige fod med personer, der har forskudt indkomstår, jf. bekendtgørelsens § 1, stk. 3.   
  
**Selvangivelsesprocessen**   
Rente og udbyttebeløb på årsopgørelsen er typisk sammensat af tal fra flere forskellige pengeinstitutter/kontokortordninger m.v. Vi forventer på den baggrund, at en feltlåsning af rente- og udbyttefelterne vil afføde en stigning i henvendelser i pengeinstitutterne, især omkring selvangivelsestidspunktet. Finansrådet skal derfor kraftigt henstille til, at SKAT i forbindelse med indførelsen af de yderligere feltlåsninger får tydeliggjort mulighederne for og nødvendigheden af, at den enkelte borger i SKATs TastSelv-system udnytter de efterhånden glimrende faciliteter til at se, hvorledes beløbene på årsopgørelsen er sammensat, herunder hvad der er indberettet fra de enkelte indberetningspligtige.

Skatteyderne må ikke være i tvivl om, at de i første omgang skal søge forklaringen på en eventuel difference ved at gennemgå de enkelte indberetninger i TastSelv-systemet. I modsat fald vil mange blot rette henvendelse til deres primære bankforbindelse, som typisk ikke vil kunne løse kundens udfordring, idet pengeinstituttet ikke har det fulde overblik over de indberettede beløb. Såvel borger som pengeinstitut vil spilde meget tid herved.

Det er tilsvarende vigtigt, at borgerne meget klart og tydeligt orienteres om, hvorledes man forholder sig ved fordeling af renter mellem ægtefæller, ved renter af lån med to debitorer og ved renter af lån med flere debitorer. Det er alle tilfælde, der skal håndteres via TastSelv eller ved henvendelse til SKAT, men som typisk vil give mange henvendelser til pengeinstitutterne, hvis borgerne er det mindste i tvivl om den rette procedure.

Vi opfordrer derfor kraftigt til, at SKAT gør en ekstraordinær indsats for at sikre, at hverken borgere, dataleverandører eller SKATs egne ansatte kan være i tvivl om rette procedure for at håndtere forespørgsler eller rettelsesanmodninger.

Finansrådet er bevidst om, at vejledning til borgerne ikke er knyttet til selve bekendtgørelsen, men høringen er vores mulighed for at gøre opmærksom på, at manglende eller uklar information kan føre til et stort ressourcespild for de involverede, hvorfor vi ikke vil forsømme denne mulighed til at klargøre, at dette er et væsentlig emne for Finansrådet og også bør være det for Skatteministeriet.

Med venlig hilsen

Jesper Goul

Direkte +45 3370 1075

jeg@finansraadet.dk